CELEX: 32020H0826(03)
Language: mt
Date: 2020-07-20 00:00:00
Title: Rakkomandazzjoni tal-Kunsill tal-20 ta’ Lulju 2020 dwar il-Programm Nazzjonali ta’ Riforma tal-2020 taċ-Ċekja u li tagħti l-opinjoni tal-Kunsill dwar il-Programm ta’ Konverġenza tal-2020 taċ-Ċekja 2020/C 282/03

26.8.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 282/15
            
         
      RAKKOMANDAZZJONI TAL-KUNSILL
      tal-20 ta’ Lulju 2020
      dwar il-Programm Nazzjonali ta’ Riforma tal-2020 taċ-Ċekja u li tagħti l-opinjoni tal-Kunsill dwar il-Programm ta’ Konverġenza tal-2020 taċ-Ċekja
      (2020/C 282/03)
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
      Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u b’mod partikolari l-Artikolu 9(2) tiegħu,
      Wara li kkunsidra r-rakkomandazzjoni tal-Kummissjoni Ewropea,
      Wara li kkunsidra r-riżoluzzjonijiet tal-Parlament Ewropew,
      Wara li kkunsidra l-konklużjonijiet tal-Kunsill Ewropew,
      Wara li kkunsidra l-opinjoni tal-Kumitat tal-Impjiegi,
      Wara li kkunsidra l-opinjoni tal-Kumitat Ekonomiku u Finanzjarju,
      Wara li kkunsidra l-opinjoni tal-Kumitat tal-Protezzjoni Soċjali,
      Wara li kkunsidra l-opinjoni tal-Kumitat tal-Politika Ekonomika,
      Billi:
      
                  (1)
               
               
                  Fis-17 ta’ Diċembru 2019, il-Kummissjoni adottat l-Istrateġija Annwali dwar it-Tkabbir Sostenibbli, li ta bidu għas-Semestru Ewropew tal-2020 għall-koordinazzjoni tal-politika ekonomika. Hija ħadet kont debitu tal-Pilastru Ewropew tad-Drittijiet Soċjali, iddikjarat mill-Parlament Ewropew, mill-Kunsill u mill-Kummissjoni fis-17 ta’ Novembru 2017. Fis-17 ta’ Diċembru 2019, fuq il-bażi tar-Regolament (UE) Nru 1176/2011 tal-Parlament Ewropew u tal-Kunsill (2), il-Kummissjoni adottat ukoll ir-Rapport dwar il-Mekkaniżmu ta’ Twissija, li fih ma identifikatx liċ-Ċekja bħala wieħed mill-Istati Membri li jirrikjedi li jsirlu rieżami fil-fond.
               
            
                  (2)
               
               
                  Ir-rapport dwar il-pajjiż tal-2020 għaċ-Ċekja ġie ppubblikat fis-26 ta’ Frar 2020. Huwa vvaluta l-progress taċ-Ċekja fl-indirizzar tar-rakkomandazzjonijiet speċifiċi għall-pajjiż adottati mill-Kunsill fid-9 ta’ Lulju 2019 (3) (“ir-rakkomandazzjonijiet speċifiċi għall-pajjiż tal-2019”), is-segwitu mogħti lir-rakkomandazzjonijiet speċifiċi għall-pajjiż adottati fis-snin preċedenti u l-progress taċ-Ċekja lejn il-miri nazzjonali tal-Ewropa għall-2020.
               
            
                  (3)
               
               
                  Fil-11 ta’ Marzu 2020, l-Organizzazzjoni Dinjija tas-Saħħa uffiċjalment iddikjarat it-tifqigħa tal-COVID-19 bħala pandemija dinjija. Din hija emerġenza serja tas-saħħa pubblika għaċ-ċittadini, is-soċjetajiet u l-ekonomiji. Qiegħda tpoġġi lis-sistemi tas-saħħa nazzjonali taħt pressjoni qawwija, tikkawża tfixkil fil-katini ta’ provvista dinjija, toħloq volatilità fis-swieq finanzjarji, tiskatta xokkijiet fid-domanda tal-konsumatur u qed ikollha effetti negattivi f’diversi setturi. Qiegħda tkun ta’ theddida għall-impjiegi u għad-dħul tan-nies kif ukoll għan-negozju tal-kumpaniji. Hija kkawżat xokk ekonomiku kbir li diġà qiegħed ikollu riperkussjonijiet serji fl-Unjoni. Fit-13 ta’ Marzu 2020, il-Kummissjoni adottat komunikazzjoni li tappella għal reazzjoni ekonomika koordinata għall-kriżi, li tinvolvi l-atturi kollha fil-livell nazzjonali u fil-livell tal-Unjoni.
               
            
                  (4)
               
               
                  Diversi Stati Membri ddikjaraw stat ta’ emerġenza jew daħħlu miżuri ta’ emerġenza. Jenħtieġ li kwalunkwe miżura ta’ emerġenza tkun strettament proporzjonata, neċessarja, b’terminu ta’ żmien limitat, u konformi ma’ standards Ewropej u internazzjonali. Jenħtieġ li tkun soġġetta għal sorveljanza demokratika u skrutinju ġudizzjarju indipendenti.
               
            
                  (5)
               
               
                  Fl-20 ta’ Marzu 2020, il-Kummissjoni adottat komunikazzjoni dwar l-attivazzjoni tal-klawżola liberatorja ġenerali tal-Patt ta’ Stabbiltà u Tkabbir. Il-klawżola liberatorja ġenerali, kif previst fl-Artikolu 5(1), 6(3), 9(1) u 10(3) tar-Regolament (KE) Nru 1466/97 u fl-Artikoli 3(5) u 5(2) tar-Regolament tal-Kunsill (KE) Nru 1467/97 (4), tiffaċilita l-koordinament tal-politiki baġitarji fi żminijiet ta’ tnaqqis qawwi fir-ritmu ekonomiku. Fil-komunikazzjoni tagħha tal-20 ta’ Marzu 2020, il-Kummissjoni kkunsidrat li, meta titqies il-kriżi ekonomika qawwija mistennija bħala riżultat tal-pandemija tal-COVID-19, il-kondizzjonijiet għall-attivazzjoni tal-klawżola liberatorja ġenerali kienu sodisfatti u talbet li l-Kunsill japprova din il-konklużjoni. Fit-23 ta’ Marzu 2020, il-Ministri għall-finanzi tal-Istati Membri qablu mal-valutazzjoni tal-Kummissjoni. Huma qablu li l-kriżi ekonomika qawwija tirrikjedi reazzjoni reżoluta, ambizzjuża u kkoordinata. L-attivazzjoni tal-klawżola liberatorja ġenerali tippermetti devjazzjoni temporanja mill-perkors ta’ aġġustament lejn l-objettiv baġitarju fuq perjodu medju ta’ żmien, sakemm dan ma jpoġġix fil-periklu s-sostenibbiltà fiskali fuq il-perjodu medju ta’ żmien. Fil-każ tal-parti korrettiva, il-Kunsill jista’ wkoll jiddeċiedi, fuq rakkomandazzjoni mill-Kummissjoni, li jadotta trajettorja fiskali riveduta. Il-klawżola liberatorja ġenerali ma tissospendix il-proċeduri tal-Patt ta’ Stabbiltà u Tkabbir. Din tippermetti li l-Istati Membri jiddevjaw mir-rekwiżiti baġitarji li normalment ikunu japplikaw fil-waqt li l-Kummissjoni u l-Kunsill ikunu jistgħu jieħdu l-miżuri neċessarji ta’ koordinazzjoni tal-politika fi ħdan il-qafas tal-Patt.
               
            
                  (6)
               
               
                  Hija meħtieġa azzjoni kontinwa biex jiġi limitat u kontrollat it-tixrid tal-pandemija tal-COVID-19, tissaħħaħ ir-reżiljenza tas-sistemi nazzjonali tas-saħħa, jittaffew il-konsegwenzi soċjoekonomiċi tal-pandemija permezz ta’ miżuri ta’ sostenn għan-negozji u l-unitajiet domestiċi, u jiġu żgurati kondizzjonijiet adegwati ta’ saħħa u sigurtà fil-postijiet tax-xogħol bil-għan li tinbeda mill-ġdid l-attività ekonomika. Jenħtieġ li l-Unjoni tuża b’mod sħiħ id-diversi għodod li għandha għad-dispożizzjoni tagħha biex tappoġġa l-isforzi tal-Istati Membri f’dawk l-oqsma. B’mod parallel, jenħtieġ li l-Istati Membri u l-Unjoni jaħdmu flimkien biex iħejju l-miżuri meħtieġa biex iġibu lura l-funzjonament normali tas-soċjetajiet u l-ekonomiji tagħna u t-tkabbir sostenibbli, jintegraw fost l-oħrajn it-tranżizzjoni ekoloġika u t-trasformazzjoni diġitali, u jieħdu tagħlimiet mill-kriżi.
               
            
                  (7)
               
               
                  Il-kriżi tal-COVID-19 tefgħet enfasi fuq il-flessibbiltà li joffri s-suq intern ta’ adattament għal sitwazzjonijiet straordinarji. Madankollu, sabiex tiġi żgurata tranżizzjoni malajr u bla xkiel lejn il-fażi ta’ rkupru u l-moviment liberu ta’ oġġetti, servizzi u ħaddiema, jenħtieġ li jitneħħew dawk il-miżuri eċċezzjonali li ma jħallux lis-suq intern jiffunzjona b’mod normali hekk kif dawn ma jibqgħux indispensabbli. Il-kriżi kurrenti evidenzjat il-ħtieġa li jkun hemm pjanijiet ta’ tħejjija għall-kriżijiet fis-settur tas-saħħa. Strateġiji mtejba ta’ akkwist, katini ta’ provvista diversifikati u riżervi strateġiċi ta’ provvisti essenzjali huma fost l-elementi kruċjali għall-iżvilupp ta’ pjanijiet usa’ għat-tħejjija għall-kriżijiet.
               
            
                  (8)
               
               
                  Il-leġiżlatur tal-Unjoni diġà emenda l-oqfsa leġiżlattivi rilevanti permezz tar-Regolamenti (UE) 2020/460 (5) u (UE) 2020/558 (6) tal-Parlament Ewropew u tal-Kunsill biex jippermetti lill-Istati Membri jattivaw ir-riżorsi kollha mhux użati mill-Fondi Strutturali u ta’ Investiment Ewropej sabiex ikunu jistgħu jindirizzaw l-effetti eċċezzjonali tal-pandemija tal-COVID-19. Dawk l-emendi ser jipprovdu flessibbiltà addizzjonali, kif ukoll proċeduri ssimplifikati u razzjonalizzati. Sabiex jittaffew il-pressjonijiet ta’ nuqqas fil-flussi ta’ flus, l-Istati Membri jistgħu jibbenefikaw ukoll minn rata ta’ kofinanzjament ta’ 100 % mill-baġit tal-Unjoni fis-sena kontabilistika 2020-2021. Iċ-Ċekja hija mħeġġa li tagħmel użu sħiħ minn dawk il-possibbiltajiet sabiex tingħata għajnuna lill-individwi u s-setturi l-aktar milquta.
               
            
                  (9)
               
               
                  Il-konsegwenzi soċjoekonomiċi tal-pandemija tal-COVID-19 x’aktarx li ma jiġux distribwiti b’mod ugwali bejn ir-reġjuni minħabba xejriet ta’ speċjalizzazzjoni differenti. Għalhekk, is-sitwazzjoni kurrenti tinvolvi riskju sostanzjali ta’ twessigħ tad-disparitajiet reġjonali u territorjali fi ħdan iċ-Ċekja, jew il-ħolqien ta’ differenzi territorjali ġodda fil-livell sottoreġjonali, li aggrava x-xejra diġà osservata ta’ twessigħ tad-disparitajiet bejn ir-reġjuni ta’ Karlovarský u Ústecký u l-bqija tal-pajjiż. Flimkien mar-riskju ta’ żarmar temporanju tal-proċess ta’ konverġenza bejn l-Istati Membri, is-sitwazzjoni kurrenti titlob reazzjonijiet ta’ politika mmirati.
               
            
                  (10)
               
               
                  Iċ-Ċekja ppreżentat il-Programm Nazzjonali ta’ Riforma tal-2020 tagħha fis-7 ta’ Mejju 2020 u l-Programm ta’ Konverġenza tal-2020 tagħha fit-30 ta’ April 2020. Sabiex jitqiesu r-rabtiet ta’ bejniethom, iż-żewġ programmi ġew ivvalutati fl-istess ħin.
               
            
                  (11)
               
               
                  Attwalment iċ-Ċekja tinsab fil-parti preventiva tal-Patt ta’ Stabbiltà u Tkabbir.
               
            
                  (12)
               
               
                  Fil-Programm ta’ Konverġenza tal-2020 tiegħu, il-gvern qed jippjana li l-bilanċ nominali jiddeterjora minn surplus ta’ 0,3 % tal-prodott domestiku gross (PDG) fl-2019 għal defiċit ta’ 5,1 % tal-PDG fl-2020. Id-defiċit huwa previst li jonqos għal 4,1 % tal-PDG fl-2021. Wara li naqas għal 30,8 % tal-PDG fl-2019, il-proporzjon tad-dejn tal-gvern estiż mal-PDG huwa mistenni li jiżdied għal 37 % fl-2020 skont il-Programm ta’ Konverġenza tal-2020. Il-prospetti makroekonomiċi u fiskali huma milquta minn inċertezza kbira relatata mal-pandemija tal-COVID-19.
               
            
                  (13)
               
               
                  Bħala reazzjoni għall-pandemija tal-COVID-19, u bħala parti minn approċċ ikkoordinat tal-Unjoni, iċ-Ċekja adottat miżuri baġitarji f’waqthom sabiex iżżid il-kapaċità tas-sistema tas-saħħa tagħha, trażżan il-pandemija, u tipprovdi solliev lil dawk l-individwi u setturi li jkunu ntlaqtu b’mod partikolari. Skont il-Programm ta’ Konverġenza tal-2020, dawk il-miżuri baġitarji ammontaw għal 4 % tal-PDG. Il-miżuri jinkludu bonuses tat-taxxa ta’ kumpens u remissjoni tal-obbligi ta’ assigurazzjoni soċjali u tas-saħħa għal sitt xhur għall-persuni li jaħdmu għal rashom (1 % tal-PDG), skema ta’ xogħol għal żmien qasir (1 % tal-PDG), remissjoni tal-ħlasijiet bil-quddiem ta’ taxxa personali u dik korporattiva dovuti f’Ġunju 2020 (0,8 % tal-PDG) u miżuri relatati mas-saħħa (0,7 % tal-PDG). Barra minn hekk, iċ-Ċekja ħabbret miżuri li, filwaqt li ma għandhomx impatt baġitarju dirett immedjat, se jikkontribwixxu biex jipprovdu appoġġ ta’ likwidità għan-negozji. Dawn jinkludu l-aktar skemi ta’ garanzija biex jipprovdu self lill-intrapriżi żgħar u ta’ daqs medju u lill-intrapriżi kbar. Madankollu, il-Programm ta’ Konverġenza tal-2020 ma jikkwantifikax l-obbligazzjonijiet kontinġenti marbuta ma’ dawk il-miżuri mħabbra. Il-biċċa l-kbira tal-miżuri li fuqhom huwa bbażat il-Programm ta’ Konverġenza tal-2020 ġew inklużi wkoll fil-previżjoni tar-rebbiegħa tal-2020 tal-Kummissjoni. Xi miżuri li ma setgħux jiġu kkwantifikati jew li ġew estiżi lil hinn mid-data ta’ skadenza ma setgħux jiġu inklużi. B’mod ġenerali, il-miżuri li ħadet iċ-Ċekja huma konformi mal-linji-gwida stabbiliti fil-komunikazzjoni tal-Kummissjoni tat-13 ta’ Marzu 2020. L-implimentazzjoni sħiħa ta’ miżuri ta’ emerġenza u ta’ miżuri fiskali ta’ appoġġ, segwita minn iffukar ġdid tal-politiki fiskali lejn il-kisba ta’ pożizzjonijiet fiskali prudenti fuq perjodu medju ta’ żmien, meta jkunu jippermettu l-kondizzjonijiet ekonomiċi, ser ikunu ta’ kontribut għall-preservazzjoni tas-sostenibbiltà fiskali fuq perjodu medju ta’ żmien.
               
            
                  (14)
               
               
                  Fuq il-bażi tal-previżjoni tar-rebbiegħa tal-2020 tal-Kummissjoni, jekk ma jkun hemm ebda tibdil ta’ politika, il-bilanċ tal-gvern estiż taċ-Ċekja huwa mbassar li jkun ta’ -6,7 % tal-PDG fl-2020 u -4,0 % tal-PDG fl-2021. Il-proporzjoni tad-dejn tal-gvern estiż huwa pprojettat li jibqa’ taħt 60 % tal-PDG fl-2020 u fl-2021.
               
            
                  (15)
               
               
                  Fl-20 ta’ Mejju 2020, il-Kummissjoni ħarġet rapport imħejji skont l-Artikolu 126(3) tat-Trattat minħabba li ċ-Ċekja qiegħda tippjana li taqbeż il-limitu fuq id-defiċi ta’ 3 % tal-PDG fl-2020. B’mod ġenerali, l-analiżi mill-Kummissjoni tindika li l-kriterju tad-defiċit kif definit fit-Trattat u fir-Regolament (KE) Nru 1467/97 ma twettaqx.
               
            
                  (16)
               
               
                  Iċ-Ċekja ddikjarat stat ta’ emerġenza bejn it-12 ta’ Marzu 2020 u s-17 ta’ Mejju 2020 biex trażżan l-impatt tal-pandemija tal-COVID-19, tagħlaq l-iskejjel, tirrestrinġi l-avvenimenti u l-operazzjoni tal-ħwienet, u tillimita b’mod sinifikanti l-ġbir ta’ persuni. Bejn il-15 ta’ Marzu 2020 u s-17 ta’ Mejju 2020 il-fruntieri fuq l-art kienu wkoll parzjalment magħluqa. Dan illimita l-għadd ta’ ħaddiema Ċeki li spiċċaw mill-impjieg u l-għadd ta’ ħaddiema barranin li daħlu fil-pajjiż, u b’hekk ħoloq konġestjoni tax-xogħol lokali, b’mod partikolari fix-xogħlijiet ta’ manifattura u dawk staġjonali, u ħalla impatt fuq il-ktajjen tal-provvista essenzjali. Biex jgħin lill-unitajiet domestiċi u lill-kumpaniji matul il-kriżi, il-gvern iddikjara pakkett ta’ stimolu li jinvolvi miżuri ta’ appoġġ dirett u garanziji pubbliċi. Filwaqt li dan jista’ jipprovdi għajnuna temporanja, l-ekonomija għadha mistennija li tintlaqat ħażin fl-2020, hekk kif id-domanda esterna taqa’ u l-miżuri ta’ lockdown ifixklu l-attività ekonomika. Il-PDG reali huwa mistenni li jirkupra gradwalment fl-2021, iżda huwa improbabbli li jerġa’ lura għall-valuri tal-2019 matul il-perjodu ta’ tbassir tal-2020-2021. L-impatt fuq setturi bħat-trasport, l-ospitalità u t-turiżmu huwa mistenni li jkun sinifikanti. Il-qgħad se jiżdied iżda dan se jittaffa minn suq tax-xogħol li qabel kien ristrett, il-pakkett ta’ stimolu, u s-sehem baxx ta’ kuntratti temporanji. Biex jiżguraw appoġġ ta’ likwidità, l-awtoritajiet nedew għadd ta’ skemi ta’ garanziji Statali għal intrapriżi ta’ kull daqs. Hemm ukoll differiment ta’ selfa għal konsum u ħlasijiet lura ta’ ipoteki għal tliet xhur jew sitt xhur għal unitajiet domestiċi u ditti milquta mill-kriżi. Fil-proċess tat-tfassil u tal-implimentazzjoni ta’ dawn il-miżuri, jenħtieġ li titqies ir-reżiljenza tas-settur bankarju. Il-Bank Nazzjonali Ċek adotta wkoll diversi miżuri biex itaffi l-impatt tal-kriżi fuq is-settur finanzjarju.
               
            
                  (17)
               
               
                  L-isforzi bikrija ta’ mitigazzjoni ta’ COVID-19 relatati mas-saħħa għenu biex titnaqqas il-firxa tal-virus fiċ-Ċekja. Ittieħdu miżuri biex tiżdied il-provvista ta’ tagħmir mediku u tiġi żgurata l-infrastruttura meħtieġa u b’hekk titħejja s-sistema tas-saħħa biex tlaħħaq maż-żieda fid-domanda. L-istatus tas-saħħa tal-popolazzjoni Ċeka tjieb b’mod sinifikanti f’dawn l-aħħar snin, u jqarreb lejn il-medja tal-UE. Madankollu, hemm differenzi reġjonali sostanzjali fl-istennija tal-għomor, parzjalment determinati minn fatturi soċjoekonomiċi u dawk ta’ mġiba. Filwaqt li l-livell ġenerali tal-ħtiġijiet mhux issodisfati awtodikjarati għall-kura medika huwa fost l-aktar baxxi fl-Unjoni, għadhom jippersistu differenzi reġjonali fir-rigward tad-distribuzzjoni ta’ riżorsi tal-kura tas-saħħa u tal-persunal, li ffaċċjaw żiediet fl-istrapazz. Proporzjon sostanzjali tal-forza tax-xogħol tas-saħħa mistenni li jirtira fis-snin li ġejjin. Biex jittaffa l-impatt tal-pandemija tal-COVID-19, fil-futur ikun meħtieġ li titjieb ir-reżiljenza u l-istat ta’ tħejjija għall-kriżijiet tas-sistema tas-saħħa, filwaqt li jiġi appoġġat l-aċċess ugwali għal provvista akbar ta’ kura primarja u kura integrata biex jitnaqqas l-għadd ta’ pazjenti li jiddaħħlu l-isptar bla bżonn. Dan jista’ wkoll itejjeb il-prevenzjoni u jnaqqas il-kondizzjonijiet ta’ saħħa l-oħra. Is-soluzzjonijiet tas-saħħa elettronika għadhom limitati minkejja l-eżistenza ta’ strateġija nazzjonali dwar is-saħħa elettronika għall-2016-2020.
               
            
                  (18)
               
               
                  Matul l-2019 u kmieni fl-2020, is-suq tax-xogħol taċ-Ċekja baqa’ b’saħħtu, bil-biċċa l-kbira tal-indikaturi juru eżiti pożittivi. Ir-rata ta’ impjieg kompliet tikber u l-qgħad niżel għar-rata l-aktar baxxa li qatt kien hemm. Madankollu, skont il-previżjoni tar-rebbiegħa tal-2020 tal-Kummissjoni, din tal-aħħar hija mistennija li tiżdied għal 5,0 % fl-2020 u tonqos bi ftit għal 4,2 % fl-2021. Il-gvern wieġeb fil-pront għall-pandemija tal-COVID-19 billi introduċa ħafna miżuri biex jipproteġi d-dħul u l-impjiegi, b’enfasi partikolari fuq l-intrapriżi u l-persuni li jaħdmu għal rashom. Madankollu, xi gruppi vulnerabbli fis-suq tax-xogħol (ħaddiema f’kuntratti ta’ terminu qasir u dawk impjegati permezz ta’ aġenziji tax-xogħol temporanju) mhumiex protetti għalkollox mill-miżuri ta’ mitigazzjoni proposti. L-għeluq tal-kura tat-tfal u tal-iskejjel waqt il-lockdown jista’ jkun laqat b’mod partikolari lil nisa b’responsabbiltajiet ta’ kura sinifikanti. Il-promozzjoni tal-investiment fil-kura tat-tfal u l-kura fit-tul flimkien ma’ arranġamenti tax-xogħol flessibbli, bħat-telexogħol, għandhom iwittu t-triq għat-tranżizzjoni mill-kriżi. Il-politiki tas-suq tax-xogħol u l-forniment tal-ħiliet aktar immirati, f’konsultazzjoni mas-sħab soċjali, jappoġġaw kemm iż-żamma tal-impjegati kif ukoll it-tranżizzjonijiet fl-impjiegi. L-azzjonijiet ta’ sensibilizzazzjoni mis-servizzi pubbliċi tal-impjiegi jistgħu wkoll jiffaċilitaw id-dħul mill-ġdid b’suċċess fis-suq tax-xogħol, b’mod partikolari għal gruppi vulnerabbli. Aċċess aktar faċli u veloċi għall-protezzjoni soċjali jgħin biex tiġi evitata n-nasba tal-faqar u l-iżgumbramenti tad-djar. Ir-riżultati tal-edukazzjoni jibqgħu jintlaqtu b’mod qawwi mill-inugwaljanzi soċjoekonomiċi u minn investiment baxx. L-iżgurar ta’ aċċess ugwali għal edukazzjoni u għal taħriġ inklużivi ta’ kwalità, inkluż fil-kuntest diġitali, jista’ jgħin fit-titjib tal-livelli ta’ ħiliet u jespandi t-tagħlim diġitali. It-trawwim tal-ħiliet diġitali, inkluż permezz ta’ appoġġ u taħriġ kontinwu għall-għalliema u għall-ħarrieġa, huwa partikolarment kruċjali. In-nefqa pubblika għal kull student fil-livelli edukattivi kollha tibqa’ komparattivament baxxa. In-nuqqas ta’ għalliema kwalifikati jindika l-ħtieġa li tiżdied l-attraenza tal-professjoni, b’mod partikolari għaż-żgħażagħ b’talent.
               
            
                  (19)
               
               
                  Iċ-Ċekja hija fost il-pajjiżi li jistgħu jiġu milquta b’mod partikolari mit-tibdil teknoloġiku u li għandhom bżonn investiment sinifikanti f’dan il-qasam. It-trasformazzjoni diġitali se teħtieġ appoġġ, inkluż fis-setturi tal-industrija u tas-servizzi, permezz ta’ investiment immirat f’soluzzjonijiet u ħiliet intelliġenti. Il-mira għall-kopertura sħiħa fissa tal-broadband intlaħqet iżda l-broadband mobbli għadu relattivament għali. Id-dewmien fl-iżvilupp tal-infrastruttura jista’ jolqot b’mod partikolari gruppi vulnerabbli u reġjuni strutturalment dgħajfa f’riskju akbar li jiġu iżolati. Dan jista’ jkollu wkoll konsegwenzi negattivi fil-monitoraġġ u fil-kontroll tal-epidemija. Sabiex jiġu indirizzati l-ħtiġijiet tal-konnettività, jeħtieġ investiment f’networks ta’ kapaċità għolja ħafna, fissi u mobbli u miżuri xierqa min-naħa tad-domanda. It-trasferiment f’waqtu tal-ispettru tal-5G f’kondizzjonijiet prevedibbli li jwasslu għall-investiment se jkun essenzjali biex dak jinkiseb. L-użu ta’ servizzi tal-broadband ultraveloċi huwa mxekkel minn domanda baxxa li tirriżulta minn varjabbli multipli bħall-prezz tas-sottoskrizzjoni kif ukoll l-kapaċità tal-akkwist tal-popolazzjoni, l-età u l-edukazzjoni. L-awtoritajiet huma impenjati għall-iżvilupp u għall-integrazzjoni ta’ teknoloġiji diġitali ġodda, iżda dan huwa mxekkel minn livelli persistentement baxxi ta’ ħiliet. L-awtoritajiet Ċeki huma impenjati biex jinkoraġġixxu soluzzjonijiet ibbażati fuq l-intelliġenza artifiċjali, iżda minkejja l-isforzi tal-gvern f’dan il-qasam, iċ-Ċekja xorta għadha lura meta mqabbla mal-Istati Membri fil-fruntiera f’termini ta’ riċerka u attivitajiet ta’ privattivi f’dan il-qasam.
               
            
                  (20)
               
               
                  Biex jitrawwem l-irkupru ekonomiku, se jkun importanti li l-proġetti ta’ investiment pubbliku maturi jiġu ffinanzjati b’mod aktar qawwi fil-bidu, u li jiġi promoss l-investiment privat, inkluż permezz ta’ riformi rilevanti. Il-Pjan Nazzjonali Integrat taċ-Ċekja għall-Enerġija u l-Klima jirrapporta ħtiġijiet importanti ta’ investiment biex tiġi indirizzata b’suċċess it-tranżizzjoni klimatika u enerġetika u biex timxi lejn in-newtralità klimatika. Dan huwa partikolarment il-każ għall-promozzjoni ta’ riżorsi ta’ enerġija rinnovabbli, effiċjenza fl-enerġija, infrastruttura u partijiet tas-sistema ta’ trażmissjoni. L-effetti tat-tibdil fil-klima diġà huma viżibbli f’forma ta’ nixfiet u għargħar, li jikkawżaw telf ekonomiku sinifikanti. It-tniġġis tal-arja huwa wkoll problema perenni. Fl-istess ħin, it-taxxi fuq it-tniġġis huma baxxi ħafna. Il-faħam għadu jiddomina s-settur tal-enerġija u jibqa’ mutur importanti tal-attività ekonomika fi tliet reġjuni Ċeki. Il-kapaċità ta’ żvilupp limitat ta’ promoturi ta’ proġetti u l-appoġġ ta’ konsulenza limitat ipprovdut mill-awtoritajiet Ċeki jibqgħu ostaklu sinifikanti għall-iżvilupp ta’ sensiela ta’ proġetti b’saħħithom li jimplimentaw it-tranżizzjonijiet klimatiċi u diġitali f’dawk ir-reġjuni. B’mod ġenerali, it-tranżizzjoni ’l bogħod mill-faħam hija mistennija li jkollha konsegwenzi soċjoekonomiċi sinifikanti u jidher li ftit hemm ħeġġa ta’ investiment f’teknoloġiji b’emissjonijiet żero u baxxi ta’ gassijiet serra. Il-produzzjoni tal-enerġija rinnovabbli hija anqas mill-medja tal-UE. Is-settur ma għandux inċentivi finanzjarji u qafas legali u istituzzjonali xieraq biex jappoġġjaw l-iżvilupp ulterjuri tiegħu. Jidher ukoll li hemm sensibilizzazzjoni baxxa dwar il-benefiċċji usa’ tal-effiċjenza enerġetika. Ix-xift lejn l-elettromobbiltà kien pjuttost bil-mod u t-trasport bit-triq qed isir wieħed mill-konsumaturi ewlenin tal-enerġija. It-taxxi fuq it-trasport huma baxxi u mhumiex ibbażati fuq l-emissjonijiet tas-CO2. L-infrastruttura tal-iċċarġjar għall-vetturi elettriċi għadha embrijonika. Il-prestazzjoni fl-immaniġġjar tal-iskart tibqa’ moderata fid-dawl ta’ miri aktar ambizzjużi. Hemm nieqsa strateġija komprensiva għall-iżvilupp tal-potenzjal ta’ ċirkolarità tal-ekonomija. L-ipprogrammar tal-Fond għal Transizzjoni Ġusta, li huwa s-suġġett ta’ proposta tal-Kummissjoni, għall-perjodu 2021-2027 jista’ jgħin liċ-Ċekja tindirizza xi wħud mill-isfidi li toffri t-transizzjoni lejn ekonomija newtrali għall-klima, kif deskritt fl-Anness D tar-rapport dwar il-pajjiż tal-2020. Dan jippermetti liċ-Ċekja biex tagħmel l-aħjar użu minn dak il-Fond.
               
            
                  (21)
               
               
                  L-aċċess għall-finanzjament konvenzjonali huwa ogħla mill-medja tal-UE, iżda l-finanzjament ta’ riskju huwa inqas żviluppat. Il-finanzjament għal intrapriżi domestiċi b’riskju għoli, speċjalment fl-istadju inizjali u dak tal-iżvilupp aktar tard, jibqa’ skars. Filwaqt li xi inizjattivi innovattivi ta’ suċċess inġiebu għas-suq, il-kapital ta’ riskju u ta’ ekwità għadu baxx ħafna. Ir-riċerka u l-innovazzjoni fiċ-Ċekja huma mxekkla minn ħtieġa ta’ riforma sistemika. Għalkemm it-tkabbir kostanti tal-investiment tas-settur privat fir-riċerka u fl-iżvilupp (R&D) għadu għaddej, kumpaniji kbar, l-aktar ta’ proprjetà barranija, jinvestu notevolment aktar f’assi intanġibbli bħall-R&D, minn kumpaniji domestiċi żgħar u medji. L-industrija ta’ teknoloġija medja u għolja tbati minn nuqqas ta’ ħiliet minħabba l-għadd baxx ta’ gradwati fix-xjenza, fit-teknoloġija, fl-inġinerija u fil-matematika (STEM, science, technology, engineering and mathematics) u minn taħriġ mhux adegwat għall-gradwati. Fl-istess ħin, il-promozzjoni tal-intraprenditorija u l-appoġġ għaliha għadhom baxxi, u dan ixekkel it-tkabbir tal-produttività. Il-grad għoli ta’ frammentazzjoni fis-settur tar-riċerka jirriżulta f’firxa dejqa fil-finanzjament ta’ R&D. Il-kooperazzjoni bejn is-settur pubbliku u dak privat hija mxekkla mill-prattiki kurrenti ta’ valutazzjoni tal-karriera tar-riċerkaturi. Il-koperazzjoni aktar mill-qrib bejn l-akkademja u n-negozju, b’mod partikolari permezz ta’ kumpaniji spin-off, tista’ taċċellera t-trasferiment tat-teknoloġija u t-tixrid tal-innovazzjoni.
               
            
                  (22)
               
               
                  Il-miżuri ta’ lockdown tal-COVID-19 poġġew pressjoni fuq il-ktajjen ta’ provvista u ħafna negozji ma setgħux joperaw, filwaqt li kien hemm nuqqas ta’ riżervi ta’ likwidità. Is-setturi tal-karozzi u tas-servizzi ntlaqtu l-aktar. Barra minn hekk, l-attivitajiet ta’ sorveljanza tas-suq huma mifruxa fuq wisq awtoritajiet u l-koperazzjoni u l-kordinazzjoni mhumiex ottimali. L-iskemi uffiċjali li jipprovdu lill-kumpaniji b’garanziji tal-gvern ġew sottoskritti b’mod mgħaġġel. Hemm lok għal kordinazzjoni aħjar u għal proċessi aktar rapidi biex jitwassal l-appoġġ lill-kumpaniji. Xi partijiet ikkonċernati jaraw il-miżuri adottati mill-awtoritajiet Ċeki biex itaffu l-impatt tal-kriżi tal-COVID-19 bħala burokratiċi u kajmana għall-introduzzjoni fl-ekonomija reali. Hemm lok għal analiżi aħjar tad-data meħtieġa biex jittieħdu deċiżjonijiet malajr, infurmati u ottimali dwar strateġiji u miżuri mmirati għall-irkupru ekonomiku. B’mod ġenerali, il-leġiżlazzjoni li qed tinbidel malajr u l-proċeduri amministrattivi kumplessi jitqiesu mis-settur tan-negozju bħala ostakli għall-investiment. Il-piż amministrattiv huwa partikolarment problematiku għan-negozji ġodda f’termini ta’ liċenzji u permessi. Il-proċeduri twal u tqal biex jinkiseb permess ta’ kostruzzjoni huwa ostaklu importanti. Il-leġiżlazzjoni l-ġdida proposta dwar il-kostruzzjoni qed tiffaċċja kritika. Iċ-Ċekja hija fost l-Istati Membri l-inqas avvanzati f’termini tal-użu ta’ servizzi pubbliċi diġitali. L-għadd ta’ utenti tal-gvern elettroniku għadu ferm taħt il-medja tal-UE. Il-pajjiż qed jimplimenta l-pjan tiegħu ta’ gvern elettroniku. Mill-2020 il-pajjiż għandu “kostituzzjoni diġitali” ġdida li tagħti dritt, sa mhux aktar tard mill-2025, li wieħed jirċievi kważi s-servizzi pubbliċi kollha b’mod elettroniku. Madankollu, sehem relattivament żgħir biss tal-muniċipalitajiet joffru soluzzjonijiet online. Il-Parlament bħalissa qed jiddiskuti bidla fil-Kodiċi tat-Taxxa, li għandha l-għan li żżid id-diġitalizzazzjoni tas-sistema tat-taxxa peress li r-rata ta’ preżentazzjoni elettronika tibqa’ pjuttost baxxa għal ċerti taxxi.
               
            
                  (23)
               
               
                  Filwaqt li r-rakkomandazzjonijiet speċifiċi għall-pajjiż magħmulin f’din ir-Rakkomandazzjoni (“ir-rakkomandazzjonijiet speċifiċi għall-pajjiż tal-2020”) jiffukaw fuq l-indirizzar tal-impatti soċjoekonomiċi tal-pandemija tal-COVID-19 u fuq l-iffaċilitar tal-irkupru ekonomiku, ir-rakkomandazzjonijiet speċifiċi għall-pajjiż tal-2019 ukoll koprew riformi li huma essenzjali biex jiġu ttrattati l-isfidi strutturali fuq perjodu ta’ żmien medju sa dak twil. Ir-rakkomandazzjonijiet speċifiċi għall-pajjiż tal-2019 jibqgħu pertinenti u ser ikomplu jiġu monitorjati matul is-Semestru Ewropew tas-sena d-dieħla. Dan jinkludi r-rakkomandazzjonijiet speċifiċi għall-pajjiż tal-2019 fir-rigward tal-politiki ekonomiċi relatati mal-investiment. Ir-rakkomandazzjonijiet speċifiċi għall-pajjiż tal-2019 kollha għandhom jitqiesu għall-ipprogrammar strateġiku tal-finanzjament tal-politika ta’ koeżjoni ta’ wara l-2020, inkluż għal miżuri ta’ mitigazzjoni u l-istrateġiji ta’ ħruġ fir-rigward tal-kriżi kurrenti.
               
            
                  (24)
               
               
                  Il-prestazzjoni tas-settur pubbliku u l-effettività tal-gvern taċ-Ċekja huma kklassifikati taħt il-medja tal-UE. Skont indikaturi internazzjonali, dan jagħti prestazzjoni relattivament tajba rigward l-aċċess għal informazzjoni governattiva fit-tfassil tal-politika. Dan jagħti prestazzjoni anqas tajjeb fuq il-gvern elettroniku, il-professjonaliżmu tas-servizz ċivili, it-trasparenza tal-gvern u l-kontroll tal-korruzzjoni. Ippjanar strateġiku aħjar u koordinazzjoni interministerjali, u inqas frammentazzjoni fil-gvern lokali jtejbu l-effiċjenza tal-amministrazzjoni pubblika. Il-qafas tal-akkwist pubbliku tjieb iżda jista’ jiġġustifika aktar irfinar. Minkejja titjib żgħir, il-korruzzjoni għadha ta’ tħassib għan-negozji u tista’ tfixkel ulterjorment l-attività ekonomika. L-adozzjoni ta’ diversi miżuri kontra l-korruzzjoni, inkluż il-liġi dwar il-lobbjar u dwar il-protezzjoni tal-informatur, għadha pendenti.
               
            
                  (25)
               
               
                  Is-Semestru Ewropew jipprovdi l-qafas għal koordinazzjoni kontinwa tal-politika ekonomika u tal-impjiegi fl-Unjoni, li jista’ jkun ta’ kontribut għal ekonomija sostenibbli. Fil-Programmi Nazzjonali ta’ Riforma tal-2020 tagħhom, l-Istati Membri evalwaw il-progress li sar fir-rigward tal-implimentazzjoni tal-Għanijiet ta’ Żvilupp Sostenibbli (SDGs, Sustainable Development Goals) tan-Nazzjonijiet Uniti. Billi tkun qed tiżgura l-implimentazzjoni sħiħa tar-rakkomandazzjonijiet speċifiċi għall-pajjiż tal-2020, iċ-Ċekja ser tikkontribwixxi għall-progress lejn l-SDGs u għall-isforz komuni biex tiġi żgurata s-sostenibbiltà kompetittiva fl-Unjoni.
               
            
                  (26)
               
               
                  Fil-kuntest tas-Semestru Ewropew tal-2020, il-Kummissjoni wettqet analiżi komprensiva tal-politika ekonomika taċ-Ċekja u ppubblikatha fir-rapport dwar il-pajjiż tal-2020. Hija vvalutat ukoll il-Programm ta’ Konverġenza tal-2020, il-Programm Nazzjonali ta’ Riforma tal-2020 u s-segwitu mogħti għar-rakkomandazzjonijiet speċifiċi għall-pajjiż indirizzati liċ-Ċekja fi snin preċedenti. Il-Kummissjoni ħadet kont mhux biss tar-rilevanza tagħhom għal politika fiskali u soċjoekonomika sostenibbli fiċ-Ċekja, iżda wkoll tal-konformità tagħhom mar-regoli u l-gwida tal-Unjoni, fid-dawl tal-ħtieġa li l-governanza ekonomika ġenerali tal-Unjoni tissaħħaħ billi jingħata input, fuq livell tal-Unjoni, f’deċiżjonijiet nazzjonali futuri.
               
            
                  (27)
               
               
                  Fid-dawl ta’ din il-valutazzjoni, il-Kunsill eżamina l-Programm ta’ Stabbiltà tal-2020 u l-opinjoni tiegħu (7) hija riflessa b’mod partikolari fir-rakkomandazzjoni (1) hawn taħt,
               
            B’DAN JIRRAKKOMANDA li ċ-Ċekja tieħu azzjoni fl-2020 u fl-2021 biex:
      
                  1.
               
               
                  Tieħu l-miżuri kollha meħtieġa, f’konformità mal-klawżola liberatorja ġenerali tal-Patt ta’ Stabbiltà u Tkabbir, biex tindirizza b’mod effettiv il-pandemija tal-COVID-19, issostni l-ekonomija u tappoġġa l-irkupru sussegwenti. Meta l-kondizzjonijiet ekonomiċi jkunu jippermettu, issegwi politiki fiskali mmirati lejn il-kisba ta’ pożizzjonijiet fiskali prudenti fuq perjodu medju ta’ żmien u tiżgura s-sostenibbiltà fejn jidħol id-dejn, filwaqt li ttejjeb l-investiment. Tiżgura r-reżiljenza tas-sistema tas-saħħa, issaħħaħ id-disponibbiltà ta’ ħaddiema tas-saħħa, il-kura primarja u l-integrazzjoni tal-kura, u t-tnedija ta’ servizzi tas-saħħa elettronika.
               
            
                  2.
               
               
                  Tappoġġa l-impjiegi permezz ta’ politiki attivi tas-suq tax-xogħol, il-provvista ta’ ħiliet, inkluż il-ħiliet diġitali, u l-aċċess għat-tagħlim diġitali.
               
            
                  3.
               
               
                  Tappoġġa lil intrapriżi żgħar u ta’ daqs medju billi tagħmel użu akbar ta’ strumenti finanzjarji biex jiġi żgurat appoġġ ta’ likwidità, tnaqqas il-piż amministrattiv u ttejjeb il-gvern elettroniku. Tiffinanzja b’mod sostanzjali fil-bidu tagħhom proġetti maturi ta’ investiment pubbliku u tippromwovi l-investiment privat biex jiġi stimulat l-irkupru ekonomiku. Tiffoka l-investiment fuq it-tranżizzjoni ekoloġika u diġitali, b’mod partikolari fuq infrastruttura u teknoloġiji diġitali ta’ kapaċità għolja, produzzjoni u użu nodfa u effiċjenti tal-enerġija, u infrastruttura tat-trasport sostenibbli, inkluż fir-reġjuni tal-faħam. Tiżgura l-aċċess għal finanzjament għal ditti innovattivi u ttejjeb il-koperazzjoni pubblika-privata fir-riċerka u fl-iżvilupp.
               
            
         Magħmul fi Brussell,20 ta' Lulju 2020
         
            
               Għall-Kunsill
            
            
               Il-President
            
            J. KLOECKNER
         
      
      
         (1)  ĠU L 209, 2.8.1997, p. 1.
      
         (2)  Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi, (ĠU L 306, 23.11.2011, p. 25).
      
         (3)  ĠU C 301, 5.9.2019, p. 15.
      
         (4)  Regolament tal-Kunsill (KE) Nru 1467/97 tas-7 ta’ Lulju 1997 dwar li titħaffef u li tiġi ċċarata l-implimentazzjoni tal-proċedura ta’ defiċit eċċessiv (ĠU L 209, 2.8.1997, p. 6).
      
         (5)  Regolament (UE) 2020/460 tal-Parlament Ewropew u tal Kunsill tat-30 ta’ Marzu 2020 li jemenda r-Regolamenti (UE) Nru 1301/2013, (UE) Nru 1303/2013 u (UE) Nru 508/2014 fir-rigward ta’ miżuri speċifiċi biex jiġu mmobilizzati investimenti fis-sistemi tal-kura tas-saħħa tal-Istati Membri u f’setturi oħra tal-ekonomiji tagħhom b’reazzjoni għat-tifqigħa COVID‐19 (Inizjattiva ta’ Investiment b’Reazzjoni għall-Coronavirus) (ĠU L 99, 31.3.2020, p. 5).
      
         (6)  Regolament (UE) 2020/558 tal-Parlament Ewropew u tal-Kunsill tat-23 ta’ April 2020 li jemenda r-Regolamenti (UE) Nru 1301/2013 u (UE) Nru 1303/2013 rigward miżuri speċifiċi biex tingħata flessibbiltà eċċezzjonali għall-użu tal-Fondi Strutturali u ta’ Investiment Ewropej b’reazzjoni għat-tifqigħa ta’ COVID-19 (ĠU L 130, 24.4.2020, p. 1).
      
         (7)  Skont l-Artikolu 9(2) tar-Regolament (KE) Nru 1466/97.